เชียร์ซื้อ‘RCL’ทิ้ง‘TTA’ ให้ราคาเป้าหมาย18บ.
&nbsp;
10 ส.ค. 2554

โพสต์ทูเดย์ — นักวิเคราะห์ร่วมเชียร์ซื้อหุ้น RCL ปีนี้พลิกมีกำไร เรือคอนเทนเนอร์ดียาวข้ามปี 
บริษัทหลักทรัพย์กิมเอ็ง (ประเทศไทย) วิเคราะห์ธุรกิจขนส่งทางเรือว่า เรือเทกองจะเป็นขาลงตลอดไตรมาสปรับมุมมองเป็นลบจากเดิมเป็นกลาง 
บริษัท โทรีเซนไทย เอเยนต์ซีส์ (TTA) จะรับผลกระทบมากที่สุดเพราะมีเรือปล่อยเช่าเพียง 12% ของกองเรือที่ค่าระวางเฉลี่ย 14,800 เหรียญสหรัฐต่อวัน และมีสัญญาขนสินค้า (COA) คิดเป็น 27% ที่ค่าระวางเฉลี่ย 1.4 หมื่นเหรียญสหรัฐต่อวัน และปี 2554 มีเรือที่ทำสัญญาแล้ว เพียง 8% ของกองเรือ 
สำหรับบริษัท พรีเชียส ชิพปิ้ง (PSL) มีผลกระทบต่ำสุด เพราะได้ปล่อยเช่าเรือปีนี้ไปแล้ว 92% ที่ค่าระวางเฉลี่ย 12,035 เหรียญสหรัฐต่อวัน และปีหน้า 47% ค่าระวางเฉลี่ย 14,645 เหรียญสหรัฐต่อวัน 
ด้านธุรกิจเรือคอนเทนเนอร์ ของบริษัท อาร์ซีแอล (RCL) ค่าระวางมีแนวโน้มเป็นขาขึ้นต่อเนื่องจึงแนะนำขาย TTA และซื้อเมื่ออ่อนตัวสำหรับ PSL ส่วน RCL แนะนำให้ซื้อ และปรับราคาเหมาะสมเป็น 18.70 บาท จาก 14.40 บาท และคาดว่าปีนี้บริษัทจะกลับมามีกำไรได้ หลังจากขาดทุนติดต่อกัน 2 ปี เพราะความต้องการขนส่งสินค้าทางคอนเทนเนเนอร์ฟื้นตัวชัดเจน 
บริษัทหลักทรัพย์พัฒนสิน (CNS) ให้ราคาเป้าหมายหุ้น RCL ที่ 18 บาท สถาบันวิจัยนครหลวงไทยก็แนะนำให้ซื้อ RCL หลังดัชนีของเรือคอนเทนเนอร์ปรับเพิ่มขึ้นต่อเนื่อง